Reglament de Règim Intern del Departament de Ciència de la Computació i Intel·ligència Artificial. - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/245)
  + [Valencià](/va/acuerdo/245)






Selector de idioma

Leer

* [Español](/es/acuerdo/245)
* [Valencià](/va/acuerdo/245)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





Reglament de Règim Intern del Departament de Ciència de la Computació i Intel·ligència Artificial.[Butlletí Oficial Universitat d'Alacant](/ca/Publicacion)
===========================================================================================================================================================

Secretaria General

Butlletí Oficial Universitat d'Alacant





Reglament de Règim Intern del Departament de Ciència de la Computació i Intel·ligència Artificial.

Data d'aprovació
:   26/10/2005

Data de publicació
:   31/03/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=245.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/245)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/245)
  + [Compartir acuerdo en 

    X](https://twitter.com/intent/tweet?via=UA_Universidad&text=Reglament de Règim Intern del Departament de Ciència de la Computació i Intel·ligència Artificial.&url=https://www.boua.ua.es/va/acuerdo/245)

**Títol:** Reglament de Règim Intern del Departament de Ciència de la Computació i Intel·ligència Artificial.

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 26 d'octubre de 2005

REGLAMENT DE RÈGIM INTERN DEL DEPARTAMENT DE CIÈNCIA DE LA COMPUTACIÓ I INTEL·LIGÈNCIA ARTIFICIAL   
     
 CAPÍTOL I    
 De la naturalesa, competències i composició del Departament   
 Article 1. Naturalesa   
 El Departament de Ciència de la Computació i Intel·ligència Artificial és un òrgan de la Universitat d’Alacant a l’empara del que estableix el títol I, capítol III, articles 13 a 21 i altres concordants del vigent Estatut de la Universitat d’Alacant, encarregat d’organitzar, desenvolupar i coordinar els ensenyaments en l’àrea de coneixement Ciència de la Computació i Intel·ligència, d’acord amb la programació docent de la Universitat. Així mateix, està encarregat de donar suport i fomentar les activitats i iniciatives docents i investigadores del professorat.   
    
 Article 2. Competències   
 Segons estableix el títol I, capítol III, article 14 del vigent Estatut de la Universitat d’Alacant, són competències del Departament de Ciència de la Computació i Intel·ligència Artificial:   
 (a) Organitzar, desenvolupar i coordinar la docència de les diferents disciplines corresponents a la seua àrea o àrees de coneixement, d’acord amb els plans d’estudi i la programació docent de les facultats i escoles.   
   
 (b) Organitzar, desenvolupar i coordinar la docència en els estudis de postgrau en les matèries de la seua competència.   
   
 (c) Promoure estudis d’especialització i donar suport a les activitats i iniciatives docents dels seus membres.    
   
 (d) Impulsar la investigació pròpia i donar suport a les activitats i iniciatives investigadores dels seus membres.   
   
 (e) Proporcionar assessorament científic, tècnic i artístic a persones físiques o entitats públiques o privades en l’àmbit de les seues competències.   
   
 (f) Desenvolupar processos de qualitat en la docència i investigació i participar en l’avaluació de les activitats del seu personal docent i investigador i d’administració i serveis.   
   
 (g) Promoure activitats d’extensió universitària, a proposta dels seus membres.   
   
 (h) Procurar la renovació i l’enriquiment científic, tècnic, artístic i pedagògic dels seus membres.   
   
 (i) Participar en l’elaboració dels plans d’estudi i en la programació de les restants activitats docents que afecten les seues àrees de coneixement.   
   
 (j) Organitzar i proposar la seua plantilla docent i investigadora i de personal d’administració i serveis, en els termes de la programació pròpia de la Universitat.   
   
 (k) Participar en els procediments de selecció i promoció del personal docent i investigador, així com del personal d’administració i serveis que integre el Departament, d’acord amb el que establisquen la normativa vigent i els reglaments de la Universitat.   
   
 (l) Administrar els seus pressupostos i gestionar els mitjans materials de conformitat amb la planificació econòmica i comptable de la Universitat.   
   
 (m) Cooperar amb els altres òrgans de la Universitat en la realització de les seues funcions.   
   
 (n) Qualsevol altra comesa que li assignen les lleis, l’Estatut de la Universitat d’Alacant i la normativa de la Universitat d’Alacant.    
   
   
   
 Article 3. Composició   
 Segons estableix el títol I, capítol III, article 18 del vigent Estatut de la Universitat d’Alacant, pertanyen al Departament:   
 (a) El personal docent i investigador de les seues àrees de coneixement.   
   
 (b) Els becaris/es d’investigació adscrits al Departament.   
   
 (c) L’alumnat matriculat en alguna de les matèries impartides pel Departament.   
   
 (d) El personal d’administració i serveis adscrit al Departament.    
   
   
   
 CAPÍTOL II    
 Dels òrgans de govern del Departament   
    
 Article 4. Òrgans de govern   
 Sobre la base del que estableix el títol I, capítol III, article 19 i en el títol II, capítol IV, articles 90 al 95 del vigent Estatut de la Universitat d’Alacant, el govern del Departament s’articula mitjançant aquests òrgans:   
 1.  Òrgans col·legiats:   
   
 (a) El Consell de Departament   
   
 (b) La Comissió Permanent del Consell   
   
   
 2.  Òrgans unipersonals:   
   
 (a) El director/a de Departament   
   
 (b) El secretari/a de Departament   
   
 (c) El subdirector/a de Departament, si escau, segons els criteris que establisca el Consell de Govern de la Universitat d’Alacant.    
   
   
   
   
 Article 5. Composició del Consell de Departament   
 1.  L’òrgan superior de govern del Departament és el Consell. Està format per:   
   
 (a) Membres nats. Ho serà tot el personal docent i investigador doctor adscrit al Departament, que constituirà el 75 per 100 del Consell.   
   
 (b) Membres representants dels diferents col·lectius, que constituiran el 25 per 100 restant, d’acord amb aquesta distribució:   
   
 (i) 10 per 100 triat per i entre el personal docent i investigador no doctor i els becaris/es d’investigació, amb la garantia, si escau, de la representació proporcional dels membres pertanyents a les àrees de coneixement que integren el Departament.   
   
 (ii) 10 per 100 triat per i entre els estudiants matriculats en les assignatures que impartisca el Departament.    
   
 (iii) 5 per 100 triat per i entre el personal d’administració i serveis destinat en el Departament.   
   
   
   
   
 En tot cas, es garantirà almenys un representant per cada col·lectiu.   
 2.  La part electiva del Consell de Departament es renovarà cada dos anys, mitjançant eleccions convocades a aquest efecte pel director/a.   
   
 3.  Les eleccions al Consell es portaran a terme d’acord amb el que disposa l’Estatut de la Universitat d’Alacant i el que estableix el capítol III d’aquest Reglament. Serà d’aplicació supletòria el Reglament Electoral de la Universitat d’Alacant aprovat pel Claustre Universitari de 7 de juliol de 2004    
   
 4.  Les vacants que es produïsquen les cobrirà el candidat/a més votat que no haguera sigut triat de la llista del col·lectiu corresponent, sempre que reunisca els requisits per a ser membre del Consell. Quan hi haja impossibilitat de cobrir les vacants a través d’aquest sistema, el director/a convocarà les oportunes eleccions parcials. En qualsevol cas, el mandat d’aquests representants conclourà amb el del col·lectiu de què es tracte.    
   
   
   
 Article 6. Competències del Consell de Departament   
 Segons estableix el títol II, capítol IV, article 91 del vigent Estatut de la Universitat d’Alacant, les competències del Consell de Departament són:   
 (a) Elaborar i aprovar la proposta de reglament de règim intern, així com la modificació d’aquest.   
   
 (b) Triar i remoure, si escau, el director/a d’aquest i els coordinadors/es de les seccions, si n’hi haguera.   
   
 (c) Proposar, si escau, la constitució de seccions departamentals.   
   
 (d) Elaborar els informes relatius a la creació de nous departaments, instituts universitaris d’investigació i centres, així com els relatius a la creació, modificació o supressió de titulacions o ensenyaments i els seus corresponents plans d’estudi, quan afecten assignatures o especialitats de les seues àrees de coneixement.   
   
 (e) Aprovar la proposta de modificació de les plantilles de personal docent i investigador i de personal d’administració i serveis.   
   
 (f) Triar i remoure, si escau, els representants del Departament en les diferents comissions del centre o de la Universitat.   
   
 (g) Proposar la convocatòria de les places vacants dels cossos docents universitaris i elevar la proposta dels membres de les comissions d’acord amb el que preveu l’Estatut de la Universitat d’Alacant.   
   
 (h) Participar en els procediments d’avaluació del personal docent i investigador.   
   
 (i) Participar en els procediments d’avaluació, certificació i acreditació de la Universitat que afecten les seues activitats.   
   
 (j) Aprovar la proposta de pressupost i la liquidació de comptes d’aquest.   
   
 (k) Establir les necessitats de personal i materials que siguen necessàries per al desenvolupament de les activitats del Departament.   
   
 (l) Aprovar el pla d’actuació docent i investigadora i la memòria anual del Departament, abans de l’inici de cada curs acadèmic.   
   
 (m) Aprovar l’informe previ d’adscripció dels seus membres a altres departaments o a instituts universitaris d’investigació, així com els informes sobre recepció de membres d’altres departaments.   
   
 (n) Distribuir l’activitat docent entre els seus membres i supervisar la qualitat de la docència que s’imparteix.   
   
 (o) Proposar programes i estudis de postgrau i especialització en matèries pròpies de les àrees de coneixement del Departament o en col·laboració amb altres departaments, instituts universitaris d’investigació o altres centres.   
   
 (p) Conèixer, coordinar i difondre les activitats investigadores dels membres del Departament.   
   
 (q) Fixar els criteris per a avaluar i supervisar, si escau, l’activitat investigadora dels seus membres.   
   
 (r) Informar preceptivament i proposar la designació dels membres de les comissions avaluadores per a l’obtenció del grau de doctor.   
   
 (s) Qualsevol altra que li atribuïsquen l’ordenament vigent, l’Estatut de la Universitat d’Alacant i aquest Reglament.    
   
   
   
 Article 7. Organització   
 1.  El Consell de Departament es reunirà:   
   
 (a) En sessió ordinària, almenys, dues vegades al semestre.   
   
 (b) En sessió extraordinària sempre que siga convocat pel director/a, a iniciativa pròpia o quan ho sol·liciten almenys una cinquena part dels membres. La sol·licitud haurà de ser formulada per escrit i s’hi haurà de fer constar el motiu de la convocatòria. En cas que es complisquen els requisits anteriors, la sessió haurà de tenir lloc en un termini no superior a quinze dies hàbils comptadors des de la data de recepció de la sol·licitud.   
   
   
 2.  El president del Consell de Departament és el director/a de Departament.   
   
 3.  Actuarà com a secretari/a del Consell de Departament el secretari/a de Departament.   
   
 4.  Podrà assistir a les reunions del Consell de Departament, amb caràcter informatiu, amb veu però sense vot, qualsevol membre del Departament, amb la petició prèvia al president del Consell, que n’informarà a l’inici de la sessió als membres del Consell, per a la seua aprovació, si procedeix..     
   
   
   
 Article 8. Comissió Permanent del Consell. Organització i composició   
 1.  A l’empara del que estableix el títol II, capítol IV, article 92 del vigent Estatut de la Universitat d’Alacant, el Consell de Departament tindrà una Comissió Permanent.   
   
 2. .La Comissió Permanent del Consell està format per:   
   
 (a) El director/a de Departament, que actuarà com a president.   
   
 (b) El secretari/a de Departament, que actuarà com a secretari/a.   
   
 (c) El subdirector/a de Departament, si escau.   
   
 (d) Cinc persones triades per i entre el personal docent i investigador doctor adscrit al Departament.    
   
 (e) Una persona triada per i entre el personal docent i investigador no doctor i els becaris/es d’investigació, pertanyents al Consell de Departament.   
   
 (f) Una persona triada per i entre els estudiants pertanyents al Consell de Departament.   
   
 (g) Una persona triada per i entre el personal d’administració i serveis pertanyents al Consell de Departament.   
   
   
 3.  Els membres elegibles de la Comissió Permanent del Consell seran renovats pel Consell de Departament cada dos anys. Aquests membres poden ser reelegits consecutivament per una sola vegada, llevat que el nombre de membres elegibles del corresponent col·lectiu en el Consell de Departament ho impedisca. En tot cas, aquesta renovació es farà en cada constitució d’un nou Consell de Departament.   
   
 4.  Les vacants que es produïsquen les cobrirà el candidat/a més votat que no haguera sigut triat de la llista del col·lectiu corresponent, sempre que reunisca els requisits per a ser membre de la Comissió Permanent del Consell. Quan hi haja impossibilitat de cobrir les vacants a través d’aquest sistema, el director/a convocarà les oportunes eleccions parcials. En qualsevol cas, el mandat d’aquests representants conclourà amb el del col·lectiu que es tracte.   
   
 5.  La Comissió Permanent del Consell de Departament es reunirà tantes vegades com siga necessari, a instància del director o quan ho sol·liciten, almenys, una cinquena part dels seus membres.    
   
   
   
 Article 9. Comissió Permanent del Consell. Funcions   
 1.  La Comissió Permanent del Consell és l’òrgan executiu que, en col·laboració amb el director/a, actua per delegació del Consell de Departament per a arribar a la màxima operativitat. En qualsevol cas, es consideren indelegables les competències (a), (b), (e), (f), (g), (j), (n) i (o) atribuïdes al Consell de Departament en l’article 6 d’aquest Reglament.   
   
 2.  La Comissió Permanent del Consell, per raons d’urgència, podrà resoldre totes les qüestions la competència de les quals siga atribuïda al Consell de Departament, que estarà obligat, en aquest cas, a donar-ne compte en la reunió ordinària següent del Consell de Departament, per a ratificar-les si escau.   
   
 3.  La Comissió Permanent del Consell podrà recaptar l’assistència amb veu però sense vot de de totes les persones estime oportú.    
   
   
   
 Article 10. Comissions   
 1. .El Consell de Departament podrà crear i nomenar totes les comissions consultives que estime necessàries a l’efecte de l’organització i funcionament del Departament.    
   
 2. .Les comissions, si n’hi ha, estaran integrades per representants dels col·lectius interessats, a proposta del director/a o del Consell i nomenats pel Consell.   
   
 3. .Les comissions estaran presidides pel director/a o membre del Consell en qui delegue.   
   
 4. .Les comissions creades per a tractar temes puntuals es dissoldran una vegada estudiat el tema corresponent i haja estat elevat al Consell de Departament per a ser aprovat, si escau.    
   
 5. .Les comissions es renovaran, si escau, cada dos anys, i els membres podran ser reelegits consecutivament per una sola vegada, llevat que el nombre de membres elegibles del corresponent col·lectiu ho impedisca. En tot cas, es renovarà en cada constitució d’un nou Consell de Departament.    
   
   
   
 Article 11. Règim jurídic i funcionament   
 Quant a convocatòries, sessions, acords, secretari/a, membres i delegacions del Consell de Departament, Comissió Permanent del Consell i comissions, es regirà pel que disposa el títol II, capítol VI, articles 99 a 107 del vigent Estatut de la Universitat d’Alacant, referits al règim jurídic i funcionament dels òrgans col·legiats.   
    
    
 Article 12. Director/a de Departament   
 A l’empara del que estableix el títol II, capítol IV, article 93 del vigent Estatut de la Universitat d’Alacant, el director/a de Departament té la representació d’aquest i exerceix les funcions de direcció i gestió ordinària d’aquest. En cas de vacant, absència o malaltia del director/a de Departament serà substituït, si escau, pel subdirector/a; en el cas de no poder substituir al director/a per aquest mecanisme, aquest serà substituït pel professor/a doctor de major categoria, antiguitat en la plaça que ocupe, i edat, per aquest ordre. En qualsevol cas, el professor/a que substituïsca el director/a ha de complir els requisits que per a ser director/a estableix l’apartat 2 de l’article 15 d’aquest Reglament.    
    
 Article 13. Mandat i remoció del director/a de Departament   
 Sobre la base del que estableix el títol II, capítol IV, article 93 del vigent Estatut de la Universitat d’Alacant:   
 1.  El nomenament del director/a, d’acord amb la proposta del Consell de Departament, correspon al rector. El seu mandat serà de quatre anys, i podrà ser reelegit una sola vegada.   
   
 2.  El director de Departament podrà ser remogut pel Consell de Departament. La moció de censura haurà de ser presentada, almenys, per una cinquena part dels membres del Consell i, per a ser aprovada, requerirà el vot favorable de la majoria absoluta dels membres que el componen. Aquesta moció no podrà proposar-se fins que transcórreguen sis mesos des del nomenament.   
   
 3.  La moció de censura haurà de presentar-se al Consell de Departament i no podrà ser votada abans dels deu dies ni més tard dels quinze lectius següents a la presentació d’aquesta.   
   
 4.  El rebuig de la moció de censura impedirà que puga presentar-se’n una altra fins al següent curs acadèmic i, en tot cas, abans de sis mesos.    
   
   
   
 Article 14. Competències del director/a de Departament   
 Segons estableix el títol II, capítol IV, article 94 del vigent Estatut de la Universitat d’Alacant, corresponen al director/a de departament aquestes competències:   
 (a) Representar el Departament, dirigir-lo i coordinar-ne la gestió ordinària.   
   
 (b) Convocar i presidir les reunions del Consell de Departament i de la Comissió Permanent del Consell.   
   
 (c) Executar els acords adoptats pel Consell de Departament.   
   
 (d) Supervisar l’execució dels plans d’activitats que ha de desenvolupar el Departament i elaborar la memòria anual d’aquestes.   
   
 (e) Vetlar pel compliment de la dedicació del personal docent i investigador.   
   
 (f) Dirigir l’activitat del personal d’administració i serveis adscrit al Departament.   
   
 (g) Qualsevol altra funció que li atribuïsquen la legislació vigent, l’Estatut de la Universitat d’Alacant i aquest Reglament, així com les que li puga delegar el Consell de Departament.     
   
   
   
 Article 15. Elecció del director/a de Departament.   
 1.  El director/a de Departament el tria el Consell de Departament, d’acord amb el que disposa la Llei Orgànica d’Universitats i l’Estatut de la Universitat d’Alacant, i segons el procediment que es preveu en aquest Reglament. Serà d’aplicació supletòria el Reglament Electoral de la Universitat d’Alacant aprovat pel Claustre Universitari de 7 de juliol de 2004.   
   
 2.  Són elegibles els professors doctors pertanyents als cossos docents universitaris, que es troben en situació de servei actiu i efectiu en aquesta, ocupant en el Departament una plaça amb caràcter permanent, a temps complet i amb dedicació exclusiva.   
   
 3.  El director/a de Departament, o qui exercisca les seues funcions, convocarà el Consell de Departament en sessió extraordinària a fi de convocar eleccions a director/a. Aquest Consell ha de reunir-se amb una antelació mínima d’un mes respecte a la data d’expiració del mandat ordinari.   
   
 4.  En la convocatòria d’eleccions s’establirà el lloc, dia i hora en què es reunirà el Consell de Departament en sessió extraordinària i amb l’exclusiu objecte de conducta a l’elecció del director/a.   
   
 5.  Una volta convocades les eleccions, se sortejaran públicament en el mateix acte els membres de la Comissió Electoral, titulars i suplents, entre els membres del Consell. Aquesta Comissió Electoral estarà integrada per:   
   
 (a) Una persona triada per i entre el personal docent i investigador doctor, que actuarà com a president.   
   
 (b) Una persona triada per i entre el personal d’administració i serveis pertanyents al Consell de Departament, que actuarà com a secretari/a.   
   
 (c) Una persona triada per i entre els estudiants pertanyents al Consell de Departament, que actuarà com a vocal.    
   
   
 6.  La Comissió Electoral tindrà la seu en la Secretaria del Departament, on es remetran les consultes, escrits, reclamacions i documentació pertinents dirigides a aquesta.   
   
 7.  La presentació de candidatures es farà davant la Comissió Electoral dins dels tres dies lectius següents a la convocatòria d’eleccions.   
   
 8.  El dia lectiu següent al de la finalització del termini de presentació de candidatures, la Comissió Electoral proclamarà provisionalment els candidats.   
   
 9.  La Comissió Electoral atendrà possibles reclamacions durant un termini de dos dies lectius des de la proclamació provisional de candidats. La proclamació definitiva de candidats es farà el dia lectiu següent.   
   
 10.  En la sessió del Consell de Departament on haja dur-se a terme l’elecció, els membres de la Comissió Electoral, titulars i suplents, es reuniran abans de l’inici de la votació a fi de constituir-la en Mesa Electoral. Els suplents substituiran els titulars respectius en cas d’absència d’aquests. Si per incompareixença d’alguns dels membres de la Mesa Electoral no fóra possible constituir-la, els qui es troben presents podran designar les persones més idònies i sempre que fóra possible dins del mateix col·lectiu per a garantir el bon desenvolupament de l’elecció, o encomanar aquesta designació al director/a de Departament o qui n’exercisca les funcions.    
   
 11.  La Comissió Electoral resoldrà sobre les reclamacions que pogueren ocasionar-se en la votació, escrutini i proclamació de candidats electes.   
   
 12.  Abans de la votació, i si així s’acorda, s’atorgarà un torn de paraula als candidats presentats, i s’obrirà seguidament, i si escau, l’oportú debat, moderat per la Mesa Electoral.   
   
 13.  L’elecció de director/a de Departament serà per votació nominal i secreta. El vot serà personal i indelegable, i la Mesa Electoral haurà d’adoptar les mesures necessàries per a garantir el secret de la votació. El vot anticipat s’instrumentarà d’aquesta manera:   
   
 (a) Serà remès a la Comissió Electoral en sobre doble. L’exterior contindrà el nom complet de l’elector i la seua signatura creuant la solapa. El sobre interior serà tancat, de model oficial i contindrà la papereta així mateix de model oficial, si escau.   
   
 (b) La Comissió Electoral fixarà a l’inici del procés electoral la data límit per a la recepció de vots anticipats.   
   
   
 14.  Una volta conclosa la votació, la Mesa Electoral, en la mateixa sessió del Consell, farà l’escrutini, que tindrà caràcter públic.   
   
 15.  El secretari/a de la Mesa Electoral estendrà acta dels resultats de l’elecció, que serà aprovada al final de la sessió, en la qual es farà constar:   
   
 (a) Nombre d’electors   
   
 (b) Nombre de vots emesos   
   
 (c) Nombre de vots obtinguts per cada candidat/a   
   
 (d) Nombre de vots en blanc   
   
 (e) Nombre de vots nuls   
   
   
 16.  Resultarà proclamat director/a el candidat/a que obtinga més nombre de vots. El càrrec de director/a és incompatible amb l’exercici de qualsevol altre càrrec unipersonal en la Universitat d’Alacant.    
   
 17.  Els casos d’empat es resoldran a favor del candidat/a de més categoria en els cossos docents universitaris i, si persisteix la igualtat, en favor del de més antiguitat en la Universitat d’Alacant en el cos corresponent.   
   
 18.  Si no s’hi presenta cap candidat/a, el director/a cessant o qui n’exercisca les funcions continuarà exercint-les. En aquest cas, es farà una nova convocatòria per a l’elecció de director/a en el termini màxim d’un mes.    
   
   
   
 Article 16. Subdirector/a   
 Sobre la base del que estableix el títol II, capítol IV, article 95 del vigent Estatut de la Universitat d’Alacant:   
 1.  El subdirector/a, si n’hi ha, serà nomenat pel rector, a proposta del director/a de Departament, entre el professorat doctor pertanyent als cossos docents universitaris i adscrit a aquest.   
   
 2.  El subdirector/a col·labora amb el director/a en el govern i direcció del Departament, ocupant totes les funcions que li assigne o delegue, i el substitueix en cas de vacant, absència o malaltia.   
   
 3.  El subdirector/a cessarà en el càrrec per resolució rectoral, adoptada a petició pròpia, a proposta del director/a, o quan concloga el mandat d’aquest. En aquest últim supòsit, continuarà en el càrrec interinament mentre no es produïsca el nomenament de nou director/a.    
   
   
   
 Article 17. Secretari/a   
 Sobre la base del que estableix el títol II, capítol IV, article 95 del vigent Estatut de la Universitat d’Alacant:   
 1.  El secretari/a serà nomenat pel rector a proposta del director/a de Departament, entre el professorat a temps complet adscrit a aquest.   
   
 2.  Correspon al secretari/a l’elaboració i custòdia de les actes i documents oficials del Departament, la col·laboració en la coordinació de la gestió d’aquest, donar fe dels acords del Consell, i les funcions puguen ser-li encomanades pel director/a.   
   
 3.  El secretari/a cessarà en el seu càrrec per resolució rectoral, adoptada a petició pròpia, a proposta del director/a, o quan concloga el mandat d’aquest. En aquest últim supòsit, continuarà en el càrrec interinament mentre no es produïsca el nomenament de nou director/a.    
   
   
   
 CAPÍTOL III    
 Del reglament electoral per a l’elecció del Consell de Departament   
    
 Article 18. Àmbit d’aplicació   
 Aquest capítol té per objecte regular el procés de l’elecció dels membres del Consell de Departament.   
    
 Article 19. Règim jurídic   
 El procés electoral a què fa referència l’article 19 d’aquest Reglament es regeix per la legislació d’universitats vigent, l’Estatut de la Universitat d’Alacant i aquest Reglament, i és d’aplicació supletòria el Reglament Electoral de la Universitat d’Alacant, aprovat pel Claustre Universitari el 7 de juliol de 2004, i la legislació electoral general.   
    
 Article 20. Dret de sufragi i cossos electorals   
 1.  L’elecció dels representants dels diferents sectors de la comunitat universitària en el Consell de Departament es farà mitjançant sufragi universal, lliure, igual, directe i secret, i es portarà a terme necessàriament dins del període lectiu i sense que puguen coincidir amb els terminis de convocatòria d’exàmens ordinaris.   
   
 2.  El sufragi és un dret personal i indelegable, sense que siga admissible el vot per correu ni el vot anticipat.   
   
 3.  Els membres electius del Consell de Departament seran triats per i d’entre aquests cossos electorals:   
   
 (a) El personal docent i investigador no doctor i els becaris d’investigació adscrits al Departament.   
   
 (b) Els estudiants matriculats en les assignatures que impartisca el Departament.   
   
 (c) El personal d’administració i serveis destinat en el Departament.   
   
   
 4.  Cap persona podrà exercir el dret de sufragi actiu i passiu en més d’un cos i circumscripció electoral. Els electors que pertanguen a més d’un hauran de comunicar a la Comissió Electoral, en el termini màxim de tres dies lectius comptadors des de la data de publicació dels censos, l’adscripció a aquell en què vulguen exercir el seu dret de sufragi. En altre cas, la Comissió Electoral, d’ofici, adscriurà l’elector/a al cos i circumscripció menys nombrós d’entre aquells de què forme part.    
   
   
   
 Article 21. Representants a triar per al Consell de Departament   
 1.  Els membres electes del Consell de Departament constitueixen un 25 per 100 del total de membres d’aquest, depenent del nombre de personal docent i investigador doctor, membres nats segons el títol II, capítol IV, article 90 del vigent Estatut de la Universitat d’Alacant, d’acord amb la distribució establida per l’article 5 d’aquest Reglament.   
   
 2.  La Comissió Electoral determinarà el nombre de representants que cal elegir del Consell de Departament de forma directament proporcional, segons el que disposa l’apartat anterior. Les fraccions iguals o superiors a 0,50 que resulten del repartiment proporcional es corregeixen per excés i les inferiors per defecte, però es garantirà en tot cas, almenys, un representant per cada col·lectiu.   
   
 3.  Quan el nombre de representants que calga elegir siga igual o superior al d’electors en qualsevol dels col·lectius esmentats en aquest precepte, no serà necessari fer la votació corresponent. Tampoc serà necessària la votació quan el nombre de candidatures presentades siga igual o inferior al nombre de representants que cal triar.    
   
   
   
 Article 22. Constitució, composició i designació de la Comissió Electoral   
 1.  Es constituirà una Comissió Electoral, la finalitat de la qual serà garantir la transparència, objectivitat i imparcialitat del procés electoral, així com el principi d’igualtat.    
   
 2.  La Comissió Electoral estarà formada per un professor/a doctor/a pertanyent als cossos docents universitaris, que exercirà de president, un membre del personal d’administració i serveis, que serà el secretari/a, i un estudiant, que actuarà com a vocal, tots ells adscrits al Departament.   
   
 3.  Els membres de la Comissió Electoral, així com els suplents, seran designats per sorteig públic celebrat en el Consell del Departament.   
   
 4.  Els membres de la Comissió Electoral són inelegibles, excepte renúncia. En tal cas, seran substituïts pel membre suplent que corresponga.    
   
   
   
 Article 23. Competències de la Comissió Electoral   
 1.  La Comissió Electoral té aquestes competències:   
   
 (a) Publicar el cens d’electors, determinant si escau els representants que correspon elegir en cada col·lectiu, i aprovar el cens electoral definitiu.    
   
 (b) Proclamar les candidatures.    
   
 (c) Proclamar els candidats electes.   
   
 (d) Comprovar la concurrència de causes d’inelegibilitat.   
   
 (e) Constituir-se en Mesa Electoral, d’acord amb el que disposa aquesta norma.   
   
 (f) Resoldre les reclamacions que se li dirigisquen en ocasió del desenvolupament del procés electoral.    
   
 (g) Interpretar i aplicar la normativa electoral i qualsevol altra que se’n derive que escaiga per a l’adequat desenvolupament dels procediments electorals.   
   
   
 2.  La Comissió Electoral tindrà la seu en la Secretaria del Departament, on es remetran les consultes i reclamacions que s’hi dirigisquen.    
   
   
   
 Article 24. Adopció i publicitat d’acords   
 1.  Els acords de la Comissió Electoral s’adoptaran per majoria simple. El quòrum necessari per a la constitució de la Comissió Electoral requerirà la presència, almenys, de dos dels membres.   
   
 2.  Els acords de la Comissió Electoral que hagen de ser difosos ho seran a través dels taulers d’anuncis del Departament, i es podran publicar també en la pàgina web d’aquests, si així ho acorda la Comissió Electoral corresponent.    
   
   
   
 Article 25. Recursos. Els acords de la Comissió Electoral es poden recórrer en alçada davant el rector de la Universitat d’Alacant.   
    
 Article 26. Determinació de la Mesa Electoral   
 1.  La Comissió Electoral es constituirà en Mesa Electoral durant la jornada de votació.   
   
 2.  El Departament constituirà una circumscripció electoral única, i la votació es portarà davant la Mesa Electoral corresponent.   
   
   
 Article 27. Convocatòria i calendari electoral   
 1.  La convocatòria de les eleccions a què fa referència aquest capítol la farà el Consell de Departament, i haurà d’aprovar el corresponent calendari electoral. Així mateix, en la sessió del Consell que aprove el calendari electoral, se sortejaran els membres de la Comissió Electoral, d’acord amb l’article 23 d’aquest Reglament.   
   
 2.  El calendari electoral inclourà aquestes dates i terminis:   
   
 (a) Data d’exposició pública del cens electoral.   
   
 (b) Termini de presentació de reclamacions contra el cens.   
   
 (c) Data de publicació del cens definitiu.   
   
 (d) Termini de presentació de candidatures.   
   
 (e) Data de proclamació provisional de candidats.   
   
 (f) Termini de presentació de reclamacions contra l’acte de proclamació provisional de candidats.   
   
 (g) Data de proclamació definitiva de candidats.   
   
 (h) Termini de campanya electoral.   
   
 (i) Data de jornada de votació i horari.    
   
   
   
   
 Article 28. Presentació de documentació   
 1.  La sol·licitud de candidatures o de qualsevol altre document o reclamació relatius al procés electoral es presentaran davant la Comissió Electoral corresponent, a través de la Secretaria del Departament, que li donarà el corresponent registre d’entrada.   
   
 2.  La presentació dels documents previstos en l’apartat anterior es farà a través dels models normalitzats que establirà el Consell de Departament.    
   
   
   
 Article 29. Publicació i difusió del cens electoral   
 1.  Les llistes provisionals del cens electoral haurà de publicar-les la Comissió Electoral. Aquesta publicació es portarà a terme respectant la normativa de protecció de dades de caràcter personal.   
   
 2.  El cens electoral podrà ser impugnat davant la Comissió Electoral durant el període d’exposició pública d’aquest que, en cap cas, serà inferior a cinc dies lectius. Així mateix, en el termini màxim de deu dies lectius des d’aquesta publicació, la Comissió Electoral publicarà el cens electoral definitiu.    
   
   
   
 Article 30. Presentació de candidatures   
 1.  Els candidats al Consell de Departament podran presentar les seues candidatures aïlladament o agrupats en llistes. En tot cas, la sol·licitud haurà de presentar-se en el model normalitzat que establirà el Consell de Departament.   
   
 2.  La sol·licitud ha de contenir:   
   
 (a) Nom, cognoms i DNI del sol·licitant o sol·licitants, i el cos o centre al qual pertanyen. En la sol·licitud podrà indicar-se la denominació i, si escau, la sigla o anagrama que identifique l’agrupació, sense que puguen admetre’s denominacions, sigles o anagrames que induïsquen a confusió amb les d’unes altres que hagueren presentat la sol·licitud amb anterioritat, ni amb les de la Universitat d’Alacant.   
   
 (b) Declaració individual d’acceptació de la candidatura i de la concurrència dels requisits d’elegibilitat.   
   
 (c) La signatura de tots els sol·licitants.   
   
   
 3.  Les candidatures podran presentar-se en el termini de cinc dies lectius comptadors des de l’endemà a la publicació de les llistes definitives del cens electoral.   
   
 4.  La Comissió Electoral requerirà els sol·licitants perquè, si escau, resolguen errors o completen la documentació presentada. Si no ho fan en el termini que la Comissió Electoral atorgue, que no podrà ser superior a quatre dies lectius, la candidatura no podrà ser admesa. Una vegada acabat aquest termini, la Comissió Electoral proclamarà els candidats d’acord amb el que disposa l’article 32 d’aquest Reglament.    
    
    
   
   
   
 Article 31. Proclamació de candidatures   
 1.  La Comissió Electoral competent, una vegada comprovades les condicions d’elegibilitat dels sol·licitants, proclamarà provisionalment les candidatures en un termini que no podrà excedir de cinc dies lectius comptadors des de la finalització del termini de presentació de candidatures.   
   
 2. . La Comissió Electoral publicarà la llista provisional de candidatures en els taulers d’anuncis del Departament i, si escau, en la pàgina web d’aquest. Les reclamacions contra les llistes esmentades hauran de presentar-se dins dels tres dies lectius següents al de la publicació. El termini per a resoldre les reclamacions serà de dos dies lectius, segons el calendari electoral.   
   
 3. . Resoltes les possibles reclamacions que s’hagen presentat, la Comissió Electoral proclamarà immediatament i definitivament les candidatures. La llista definitiva de candidatures es farà pública en els mateixos termes que preveu l’apartat anterior.    
   
   
   
 Article 32. Constitució de la Mesa Electoral   
 1.  Els membres de la Comissió Electoral, titulars i suplents, es reuniran abans de l’inici de la votació a fi de constituir-la en Mesa Electoral.    
   
 2.  Els suplents substituiran els respectius titulars en cas d’absència d’aquests.    
   
 3.  Si per incompareixença d’alguns dels membres de la Mesa Electoral no fóra possible constituir-la, els qui es troben presents podran designar lliurement les persones més idònies i sempre que fóra possible dins del mateix col·lectiu per a garantir el bon desenvolupament de l’elecció, o encomanar aquesta designació al director/a de Departament.    
   
   
   
 Article 33. Paperetes de vot i sobres electorals   
 El model oficial de sobres i paperetes electorals serà el que establisca el Consell de Departament, i la Comissió Electoral competent assegurarà que estiga disponible per a l’exercici del dret de sufragi.    
    
 Article 34. Nombre de candidats a votar   
 Cada elector/a tan sols podrà incloure en la papereta de vot un nombre de candidats igual o inferior al setanta per cent dels representants que cal elegir en el seu col·lectiu, llevat dels col·lectius que únicament hagen de triar un representant.    
    
 Article 35. Desenvolupament de la votació   
 1.  L’horari de la votació serà el que determine la Comissió Electoral, i en tot cas comprendrà un mínim de quatre hores, dues en horari de matí i dues en horari de vesprada.   
   
 2.  Els electors/es acreditaran la seua personalitat per a l’exercici del dret al vot amb la presentació del DNI, passaport, permís de conduir o la targeta d’identificació universitària (TIU).    
   
 3.  Identificat l’elector/a, la Mesa comprovarà que està inclòs en el cens corresponent, i podrà votar.    
   
   
   
 Article 36. Escrutini   
 1.  Una volta acabada la votació, començarà tot seguit l’escrutini, que serà públic.    
   
 2.  Són vots nuls, els emesos:    
   
 (a) En sobre o paperetes diferents del model oficial.    
   
 (b) En papereta sense sobre.    
   
 (c) En paperetes en les quals s’haguera modificat, afegit o ratllat el nom dels candidats compresos en aquestes, de manera que s’haja alterat l’ordre de col·locació o qualsevol altra modificació.    
   
 (d) Els vots emesos en paperetes en les quals s’hagueren assenyalat més candidats dels que corresponga.    
   
 (e) En sobre que continga més d’una papereta amb diferents candidats assenyalats.   
   
   
 3. Són vots blancs, els emesos:    
   
 (a) En sobre sense papereta.    
   
 (b) En paperetes que no continguen indicació a favor de cap dels candidats.    
    
    
    
   
   
   
   
 Article 37. Acta electoral   
 1. Una vegada finalitzat el recompte, el president de la Mesa preguntarà si hi ha cap protesta a fer contra l’escrutini. Les protestes es resoldran per majoria dels membres de la Mesa, i dirimirà en cas d’empat el vot del president.    
   
 2. Immediatament, el president anunciarà en veu alta el resultat de la votació, especificant per cada col·lectiu el nombre de votants i el de vots nuls, blancs i els obtinguts per cada candidat/a.    
   
 3.  Els resultats del recompte, així com les reclamacions i protestes formulades i les resolucions de la Mesa sobre aquestes, es reflectiran en l’acta de la sessió i escrutini.    
   
 4.  Una còpia de l’acta es lliurarà als candidats que ho sol·liciten i una altra es col·locarà en la part exterior del local electoral.   
   
 5.  Les paperetes a les quals s’haguera negat validesa o que hagen sigut objecte d’alguna reclamació, hauran d’unir-se a l’acta de la sessió i escrutini, per a ser lliurades a la Secretaria del Departament. Les altres paperetes extretes de les urnes per a fer el recompte es dipositaran, així mateix, en la Secretaria corresponent perquè, en el seu moment, siguen destruïdes.    
   
   
   
 Article 38. Publicació de resultats provisionals   
 Dins de les vint-i-quatre hores següents al tancament de les urnes, la Comissió Electoral, a la vista de les actes, proclamarà provisionalment els resultats de les eleccions, i els publicarà en els taulers d’anuncis del Departament i, si escau, en la seua pàgina web.   
    
 Article 39. Reclamacions i proclamació definitiva de resultats   
 1.  Efectuada la proclamació provisional de resultats, dins dels dos dies lectius següents, els candidats podran presentar reclamacions davant la Comissió Electoral.    
   
 2.  La Comissió Electoral resoldrà les reclamacions en el termini de dos dies lectius i proclamarà de forma definitiva les persones elegides.    
   
   
   
 Article 40. Arxiu i custòdia de documentació electoral   
 Una vegada finalitzat el procés electoral, la Comissió Electoral remetrà a la Secretaria del Departament tota la documentació derivada d’aquest per a arxivar-la i custodiar-la.   
    
 CAPÍTOL IV    
 De la reforma del Reglament   
     
 Article 41. Iniciativa per a la reforma   
 Aquest Reglament podrà ser reformat, totalment o parcialment, a iniciativa del director/a, o quan ho sol·licite, almenys, una quarta part dels membres del Consell de Departament.    
    
 Article 42. Tramitació   
 1.  La proposta de reforma requerirà la presentació d’un text articulat degudament fonamentat.   
   
 2.  La proposta de reforma es remetrà al director de Departament, que la traslladarà als membres del Consell de Departament, i acordarà un termini no inferior a deu dies ni superior a trenta perquè aquests proposen les esmenes que estimen pertinents. Les esmenes rebudes dins del termini establit es remetran als membres del Consell de Departament juntament amb la corresponent convocatòria d’aquest.   
   
 3.  Des de la data de presentació de la proposta de reforma fins a la de convocatòria del Consell de Departament, no podrà transcórrer un termini superior a seixanta dies lectius.    
   
   
   
 Article 43. Aprovació   
 1.  L’aprovació pel Consell de Departament de la proposta de reforma del Reglament requereix el vot favorable de la majoria absoluta dels membres del Consell.   
   
 2.  Rebutjada una proposta de modificació del Reglament, aquesta no podrà reiterar-se fins que haja transcorregut un any des de la presentació.    
    
   
   
   
 Article 44. Entrada en vigor   
 Les modificacions del Reglament aprovades pel consell de Departament seran sotmeses a l’aprovació del Consell de Govern, i entraran en vigor, si escau, a l’endemà d’aquesta aprovació.   
     
 DISPOSICIÓ ADDICIONAL   
 Correspondrà al Consell de Departament el desenvolupament de les disposicions no previstes en aquest Reglament siguen necessàries per a aplicar-lo.   
    
 DISPOSICIÓNS TRANSITÒRIES   
 Primera. Mandat del director del Departament.   
 El mandat de l'actual director de Departament, elegit d'acord amb el que estableix el títol III del Reglament Electoral per a la primera elecció de consells de departament, instituts universitaris d'investigació i els seus directors, aprovat pel Consell de Govern de data 18 de novembre de 2004, serà de quatre anys, comptadors des de la presa de possessió del càrrec, en virtut del nomenament efectuat, en el seu dia, pel rector de la Universitat d'Alacant, en compliment d'allò que preveu l'article 30.3 del reglament esmentat.    
 Segona. Mandat dels membres del Consell de Departament.   
 Els membres del Consell de Departament elegits d’acord amb el Reglament electoral per a la primera elecció de consells de departaments, instituts universitaris d’investigació i els seus directors, aprovat pel Consell de Govern de la Universitat d’Alacant de 18 de novembre de 2004, continuaran exercint el seu càrrec fins al compliment del seu mandat.   
    
 DISPOSICIÓ DEROGATORIA   
 Queda derogat l’anterior Reglament de Règim Intern del Departament de Ciència de la Computació i Intel·ligència Artificial, aprovat pel Consell de Departament el 2 d’abril de 1998, i per la Junta de Govern de la Universitat d’Alacant el 22 d’abril de 1998.   
     
 DISPOSICIÓ FINAL   
 Aquest Reglament entrarà en vigor l’endemà de ser aprovat pel Consell de Govern.





[Carretera Sant Vicent del Raspeig s/n  
03487 Sant Vicent del Raspeig - Alacant  
 Tel. 57 897 2010 - Fax 89 808 4611](https://www.google.es/maps/@16.008592,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12916&trk=tyah&trkInfo=tarId%5I9242793940817%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)